b'\n_START_ARTICLE_\nMathilde Fenger\n_START_SECTION_\nTransition \xe2\x80\x93 de danske styrkers indsats i Afghanistan\n_START_PARAGRAPH_\nI 2010 blev Mathilde Fenger udsendt til Afghanistan som den f\xc3\xb8rste danske kvindelige bataljemaler og er officielt anerkendt i genren: At f\xc3\xb8lge og skildre soldater i krig. Hendes rejse til Afghanistan \xe2\x80\x93 til Camp Bastion og Camp Price, blev omtalt i Politiken den 11. januar 2011. Det Nationalhistoriske Museum bestilte et st\xc3\xb8rre historiemaleri til museet, hvilket lod sig realisere takket v\xc3\xa6re bidrag fra en r\xc3\xa6kke fonde og Kredsen Mars og Merkur._NEWLINE_P\xc3\xa5 museets udstilling "Krig i kunsten", kunne man i sommeren 2012 se et rigt udvalg af Fengers v\xc3\xa6rker fra den danske milit\xc3\xa6re indsats i Afghanistan._NEWLINE_I 2012 fik kunstneren atter mulighed for at rejse til Afghanistan, og indtrykkene fra denne rejse har dannet udgangspunkt for v\xc3\xa6rket Transition. Et maleri der skildrer 11 \xc3\xa5rs krig i \xc3\xa9t _NEWLINE_maleri. \xc2\xbbDet skal l\xc3\xa6gge op til debat, og beskueren skal t\xc3\xa6nke i stedet for at f\xc3\xa5 det hele serveret,\xc2\xab\xc2\xa0Mathilde Fenger._NEWLINE_V\xc3\xa6rket forestiller en dansk soldat fra Task Force 7 og hans afghanske kollega, som er p\xc3\xa5 vej fremad, ud mod beskueren. Bagved ses andre soldater, civile (m\xc3\xa6nd og kvinder), Taleban, som kaster sin skygge i b\xc3\xa5de vestlig og ikke-vestlig l\xc3\xa6seretning, et pansret MRAP-k\xc3\xb8ret\xc3\xb8j, en afghansk landsby, et checkpoint samt eksplosioner fra improviserede spr\xc3\xa6ngladninger og flybomber over et gr\xc3\xb8nt omr\xc3\xa5de (Green Zone). I det fjerne, den afghanske bjergk\xc3\xa6de Hindu Kush. I venstre side, fra gulv til loft i motivet og udenfor den egentlige komposition, ses en transparent rygende arkitektonisk s\xc3\xb8jle, som refererer til selve baggrunden for missionen; angrebet p\xc3\xa5 World Trade Center d. 11. september 2001. I forgrunden, ved soldaternes f\xc3\xb8dder, blandt opiumsvalmuer og sten, ligger en mine, som, hvis den udl\xc3\xb8ses, kan forvandle den umiddelbare ro til kaos. _NEWLINE_Maleriet er et historiemaleri med samtiden for \xc3\xb8je. Et komponeret v\xc3\xa6rk, alts\xc3\xa5 ikke et \xc3\xb8jebliksbillede, men med referencer til forskellige udvalgte elementer fra den danske indsats i Afghanistan._NEWLINE_Jeg er glad og stolt over det, og s\xc3\xa5 synes jeg, det er helt p\xc3\xa5 sin plads, fordi Afghanistan er og vil blive ved med at v\xc3\xa6re et vigtigt kapitel i Danmarkshistorien siger chefen for H\xc3\xa6rens OperativeKommando, generalmajor Per Ludvigsen.'